Luc Smolderen

Luc Hyppolite Marie Smolderen, nado en Anveres o 7 de febreiro de 1924 e finado en Uccle, Bruxelas, o 3 de xullo de 2013, foi un diplomático, historiador e numismático belga.

 Traxectoria 

 Primeiros anos e formación 
Luc Smolderen, nado en 1924 en Anveres, era fillo de Joseph Smolderen, un recoñecido arquitecto e urbanista,Van Laere, R. (2013). Páxina 232. e profesor do Instituto Superior de Belas Artes de Anveres.

Cursou a súa educación secundaria no Ateneo Real desa cidade e posteriormente ingresou na Universidade Católica de Lovaina, onde en 1947 se graduou dos seus estudos de Filosofía e Letras na sección de Historia Moderna,Doyen, J-M. (2013). Páxina 212. cunha tese titulada Introduction à l’histoire du règne de Jean sans Peur ("Introdución á historia do reino de Xoán sen Medo"), dirixida por Léon van der Essen.Moucharte, G. (2013). Páxina I.

No mesmo 1947 obtivo a súa habilitación para a docencia no ensino medio, e en 1950 acadou o seu doutoramento en Dereito na mesma universidade.

 Carreira diplomática      

Smolderen comezou a súa actividade como avogado no Tribunal de Apelación de Bruxelas, mais de camiño accedeu mediante exame ao Servizo Exterior, no curso 1952-1953. A partir dese momento ocupou diversos postos diplomáticos de relevancia, como membro da delegación belga ante as Nacións Unidas (1956-1959), e ante a OTAN en París (1959-1964), xefe da delegación do seu país ante a Axencia Internacional da Enerxía Atómica en Viena (1976-1980), ou secretario xeral adxunto do Ministerio de Asuntos Exteriores de Bélxica (1986), entre outros.Moucharte, G. (2013). Páxina II.

Como embaixador, encabezou a representación de Bélxica nas embaixadas de Siria (1972-1976) e Marrocos (1981-1985), e rematou a súa carreira diplomática como embaixador en Francia (1986-1989).

 Traxectoria como erudito 
En paralelo á súa actividade profesional, Smolderen foi desenvolvendo o seu interese polo coñecemento histórico e artístico. Durante as súas viaxes como diplomático aproveitou para visitar escavacións arqueolóxicas como as que estaba a levar a cabo unha misión belga en Damasco, e tamén as coleccións de institucións como o Museo de Historia da Arte en Viena ou a Biblioteca Nacional en París, interesándose sinaladamente polo estudo da numismática e en particular, a medallística do Renacemento. Estas experiencias e os seus estudos deron lugar a unha gran cantidade de publicacións.

As súas investigacións durante tres décadas levárono a defender en 1996 unha tese de doutoramento en Historia na Universidade de Lovaina titulada Jacques Jonghelinck, sculpteur, médailleur et graveur de sceaux (1530-1606) ("Jacques Jonghelinck, escultor, medallista e gravador de selos"), dirixida por Tony Hackens, que foi publicada posteriormente como monografía,Véxase "(1996)" en "Publicacións". en 1996. Nos anos seguintes publicou tamén,Véxase "(2009)" en "Publicacións". en 2009, un amplo tratado sobre a historia da medalla en Bélxica.Moucharte, G. (2013). Páxina III.

Ao longo da súa vida, Smolderen estivo moi vinculado á Sociedade Real de Numismática de Bélxica, na que ingresou como membro correspondente o 4 de marzo de 1956 e xa de pleno dereito o 21 de marzo de 1965. Nesta entidade ocupou os cargos de secretario (1966-1970), vicepresidente (1986-1989), e finalmente presidente (1990-1996) e, consecuentemente, director da Revue belge de Numismatique. A partir dese momento pasou a ser presidente de honra da entidade. 

Outra institución á que Smolderen lle dedicou gran parte dos seus esforzos foi a Academia Real de Arqueoloxía de Bélxica, en cuxa revista publicou un bo número de artigos. Ingresou nesta academia como membro correspondente o 6 de febreiro de 1980 e pasou á condición de titular o 18 de febreiro de 1989. Nesta entidade, ocupou os cargos de vicepresidente (2001-2002) e presidente (2002-2005).Van Laere, R. (2013). Páxinas 232-233.Moucharte, G. (2013). Páxina IV.

Luc Smolderen finou en Buccle, Bruxelas, o 3 de xullo de 2013, aos 89 anos.Doyen, J-M. (2013). Páxina 211.

 Recoñecementos 
Ao longo da súa traxectoria, Luc Smolderen foi merecedor de diversos recoñecementos, entre eles os seguintes.

 Premios 

 2008: Premio Arthur Merghelynck, Academia Real de Bélxica (clase de Artes).
 2009: Premio quinquenal do Centro de Estudos Numismáticos de Bruxelas.

 Honras 

 Gran Oficial da Orde da Coroa.
 Comendador da Orde de Leopoldo
 Comendador da Orde de Leopoldo II.
 Cruz cívica de primeira clase.
 Gran Cordón da Orde do Mérito de Siria.
 Gran Oficial da Orde da Coroa de Carballo, de Luxemburgo.
 Comendador da Orde do Mérito de Italia.

 Publicacións 
Smolderen foi un prolífico autor de máis dun cento de artigos acerca dos seus temas de interese, publicados en diversas revistas especializadas como as belgas Revue belge d'archéologie et d'histoite de l'art; Revue belge de Numismalique et de sigillographie; Revue de archéologues et hisloriens de l'art de Louvain e Jaarboek Konink-lijk Museum voor Schone Kunsten Antwerpen; a francesa a Revue Numismalique ou a británica The Medal:

Estes son os traballos monográficos publicados por Luc Smolderen ao longo da súa traxectoria:Moucharte, G. (2013). Páxinas V-X.

 (1972). La Statue du duc d’Albe à Anvers par Jacques Jonghelinck (1571). Académie royale de Belgique, Bruxelas.
 (1996). Jacques Jonghelinck, sculpteur, médailleur et graveur de sceaux (1530-1606). Université catholique de Louvain, Louvain-la-Neuve. ISBN 978-2960046243
 (2004). Les Waterloos, graveurs bruxellois de médailles et de sceaux (xviie siècle). Association de numismatique professeur Marcel Hoc, Louvain-la-Neuve. ISBN 296004620X Recensión da obra por S. de Turckheim-Pey. En Revue Numismatique. 2006. 162. Páxinas 485-486.
 (2009). La Médaille en Belgique des origines à nos jours. Wetteren. ISBN 9789090240398 Recensión da obra por J. Jambu. En Revue Numismatique. 2012. 168. Páxinas 478-480.

 Notas 

 Véxase tamén 

 Bibliografía 

 Doyen, J-M. (2013). "Nécrologie. Luc Smolderen (1924-2013)". En Bulletin du Cercle d'Études Numismatiques. Vol. 50. Nº 3. Páxinas 211-212.
 Moucharte, G. (2013). "Luc Smolderen (1924-2013)". En Revue belge de Numismatique. Société royale de numismatique de Belgique. Páxinas I-X.
 Van Laere, R. (2013). "Luc Smolderen". En Revue belge d'archéologie et d'histoite de l'art. 82. Páxinas 232-233.

Categoría:Nados en 1924
Categoría:Finados en 2013
Categoría:Nados en Anveres
Categoría:Historiadores de Bélxica
Categoría:Numismáticos de Bélxica
Categoría:Xuristas de Bélxica
Categoría:Diplomáticos de Bélxica
Categoría:Embaixadores en Austria
Categoría:Embaixadores en Francia
Categoría:Embaixadores en Marrocos
Categoría:Alumnos da Universidade Católica de Lovaina
Categoría:Personalidades sen imaxes